text: Skoleleder: Børnene læser ikke godt nok
  21 august 2018 kl. 09.59
  Børnene er ikke så gode til at læse, som de var for bare fem år siden, siger skoleleder. Nu gør han noget ved sagen.
  - I bedes læse mindst tyve minutter i en bog hver dag med jeres børn. De er nemlig for dårlige til at læse. Det her vil gøre dem bedre.
  Det var meningen i den mail, som skoleleder Jens Bay fra Højvangskolen i Horsens sendte i sidste uge til alle de forældre, der har børn i 6. til 9. klasse.
  Jens Bay, skoleleder, Højvangskolen, Horsens: "De unge læser simpelthen ikke godt nok, for de er ikke vant til at læse."
  - De unge læser simpelthen ikke godt nok, for de er ikke vant til at læse, siger Jens Bay. Han iagttager, at de unge i dag bruger mindre tid på at læse, end tilsvarende elever gjorde for fem år siden.
  Skolelederen reagerede efter den sidste afgangsprøve. Alle karaktererne var gode nok undtagen i læsning.
  Jens Bay vurderer, at den manglende læserutine kan blive et problem for de unge, når de skal videre i uddannelsessystemet. Skolelederen øger nu også læseundervisningen i skoletimerne.
  Hør Jens Bay fortælle om afgangsprøven i klippet øverst i artiklen.
  
  